
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin

 
Tiranë më, 11.06.2015				       	             Dokument parlamentar


RAPORT
 PËR PROJEKTLIGJIN “PËR RATIFIKIMIN E DOKUMENTIT TË NDRYSHIMIT NR.2 TË KONTRATËS FINANCIARE, NDËRMJET REPUBLIKËS SË SHQIPËRISË DHE BANKËS EVROPIANE TË INVESTIMEVE, PËR TERMINALIN E TRAGETEVE TË PORTIT TË DURRËSIT”

Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për ratifikimin e dokumentit të ndryshimit nr.2 të kontratës financiare, ndërmjet Republikës së Shqipërisë dhe Bankës Evropiane të Investimeve, për terminalin e trageteve të portit të Durrësit”, në mbledhjen e datës 11 qershor 2015. 

Të ftuar në komision për të prezantuar projektligjin dhe për të dhënë shpjegime për pyetjet e deputetëve ishin të pranishëm përfaqësues të Ministrisë së Transportit dhe Infrastrukturës dhe Ministrisë së Financave.

Ky dokument ndryshon kontratën financiare të lidhur ndërmjet Republikës së Shqipërisë dhe Bankës Evropiane të Investimeve, të nënshkruar më 27 dhjetor 2006, ratifikuar nga Kuvendi i Republikës së Shqipërisë me ligjin nr.9691, datë 8.3.2007 për financimin e projektit të terminalit të trageteve të Portit të Durrësit. 

Objektivi i projektit është sigurimi i efektivitetit, sigurisë operacionale, rritja e pozicionit të tij strategjik e konkurrues, rritja e cilësisë së shërbimit për bizneset e qytetarët, me impakt në gjithë ekonominë e vendit. 

Dokumenti nr.2 i ndryshimit të kësaj kontrate konsiston në shtyrjen e afatit të disbursimit të fondeve të akorduara nëpërmjet kësaj kontrate, si dhe rishpërndarjen e fondeve brenda kategorive të financimit, pa ndryshuar shumën totale dhe pa cenuar disa rregullime të neneve të kësaj kontrate. Ky akt ndërmerret si zgjidhje për problematikat e hasura gjatë zbatimit të projektit dhe objektivi kryesor është realizimi i fazës së dytë të këtij projekti “Rehabilitimi i kalatës 7 dhe 8 në Portin e Durrësit.

Faza e dytë e projektit që pritet të realizohet nëpërmjet këtij projektakti i plotëson dhe është në funksion të realizimit të qëllimit të projektit për zhvillimin e mëtejshëm të Portit të Durrësit me impakt në gjithë ekonominë e vendit.

Arsyeja e këtij ndryshimi qëndron dhe mbi faktin e skadimit të afatit të kredisë që është 31 dhjetor 2014 dhe shtyrjen e saj për në 31 dhjetor 2015, përveç rialokimit të skemës financiare, e cila rrjedh si pasojë e rritjes së komponentit të fazës së parë dhe uljes së komponentit të fazës së dytë.

Institucionet që ngarkohen me zbatimin e këtij projektligji janë Ministria e Financave, Ministria e Transportit dhe Infrastrukturës dhe Autoritetit Portual Durrës.

Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare.	

